VEGA og Live Nation præsenterer
**Rapperen Sage Francis slynger om sig med selvironi og kritiske samfundskommentarer i Lille VEGA**

*Nyd rapperen og samfundskritikeren Sage Francis, når han hudfletter det amerikanske samfund og hans eget liv i sarkastiske vendinger i Lille VEGA onsdag den 5. november.*

**Tour de force i samfundskritik**

I juni udkommer rapper og spoken word-poeten [Sage Francis](https://www.facebook.com/SageFrancis?fref=ts)’ længeventede album, *Copper Gone*, der har været fire år undervejs. Efter hans verdensturné med det seneste album *Li(f)e*, meldte Francis ud, at han var klar til at trække sig tilbage fra turnélivet. Det betød dog ikke, at rapperen holdt op med at lave musik, og VEGA har nu glæden af at lægge gulv til endnu en tour de force gennem politiske og samfundskritiske tekster.

**Giftige punchlines**

Foruden de giftige punchlines excellerer Francis også i sarkasme, selvironi samt lysten til at udfordre hiphop-genren. Den kombination gør hans liveshows til en speciel oplevelse. Soundvenue gav hans koncert i Lille VEGA i 2010 fem ud af seks stjerner og følgende ord med på vejen.

”..*Sage Francis formåede samtidig at give min ledsagerske blanke øjne med den uforlignelige ‘*[*Sea Lion*](http://www.youtube.com/watch?v=NBNPUotMGMI)*’ og den betagende ‘*[*The Best of Times*](http://www.youtube.com/watch?v=VA8hzUDXvtk)*’. Fantastisk underholdning – og stop så med at erklære hiphop død!”*

**Kurt Vonnegut inspiration**

På *Copper Gone* arbejder Francis sammen med gamle kendinge som Buck 65, Alias, Cecil Otter og Reanimator. Via Soundcloud kan man høre første single fra albummet, ”Vonnegut Busy”, der ifølge Francis giver et godt indtryk af stemningen på det kommende plade. Alt fra socioøkonomiske emner og personlig politik bliver serveret under overskriften ”Når det virker som om, du er på vej gennem helvede, så fortsæt”. Overskriften refererer til den satiriske forfatter Kurt Vonnegut, som også citeres i sangen. ”*Af alle ord fra mus og mænd, er de tristeste, ’det kunne have være*t’ ”.

Spoken word-scenen har været en del af Sage Francis’ karriere helt fra begyndelsen, hvor han vandt flere store slams i USA. Ved årtusindskiftet sikrede hans ordguirlander og stilsikre levering sejren til det års mc-battle under Scribble Jam (hiphoppens udgave af Woodstock). Det efterfølgende år, 2001, opnåede rapperen stor popularitet med hans kritiske sang ”[Makeshift Patriot](http://www.youtube.com/watch?v=K3spSAvJkm8)”, der kritiserer de amerikanske mediers dækning af begivenhederne den 11. september.

**Fakta om koncerten**:

Sage Francis (US)

Onsdag den 5. november. kl. 21.00

Lille VEGA, Enghavevej 40, 1674 København V

Billetpris: 150 kr. + gebyr
Billetsalget starter senere tirsdag den 8. april via VEGAs hjemmeside og billetnet.